Diari Oficial de la Generalitat Valenciana


Sumari del DOGV 9595, del 15-05-2023 (2023/4851)

RESOLUCIÓ de 3 de maig de 2023, de la directora general de Relacions amb Les Corts, de la Presidència de la Generalitat, per la qual es publica el Conveni de col·laboració entre la Fundació Comunitat Valenciana-Regió Europea (FCVRE) i l'Ajuntament de Castelló de la Plana, per a defensar i promoure els interessos municipals en l'àmbit europeu, facilitar la participació i el coneixement de polítiques europees i ajudar a formar joves titulats universitaris i universitàries empadronats en el municipi de Castelló de la Plana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9595

Data del DOGV
:   15-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/4851


Data del document
:   03-05-2023

Organisme emissor
:   Presidència de la Generalitat

Tipus de document
:   Resolució

RESOLUCIÓ de 3 de maig de 2023, de la directora general de Relacions amb Les Corts, de la Presidència de la Generalitat, per la qual es publica el Conveni de col·laboració entre la Fundació Comunitat Valenciana-Regió Europea (FCVRE) i l'Ajuntament de Castelló de la Plana, per a defensar i promoure els interessos municipals en l'àmbit europeu, facilitar la participació i el coneixement de polítiques europees i ajudar a formar joves titulats universitaris i universitàries empadronats en el municipi de Castelló de la Plana. [2023/4851]  
La Fundació Comunitat Valenciana-Regió Europea (FCVRE) i l'Ajuntament de Castelló de la Plana han subscrit, prèvia tramitació reglamentària, el dia 23 de març de 2023, el conveni de col·laboració per a defensar i promoure els interessos municipals en l'àmbit europeu, facilitar la participació i el coneixement de polítiques europees i ajudar a formar joves titulats universitaris/àries empadronats/ades en el municipi de Castelló de la Plana, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 2 de maig de 2023 i número 0377/2023, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 3 de maig de 2023.- La directora general de Relacions amb Les Corts: Ana Belén Domínguez Cana.  
  
  
Conveni de col·laboració entre l'Ajuntament de Castelló de la Plana i la Fundació Comunitat Valenciana - Regió Europea, per a defensar i promoure els interessos municipals en l'àmbit europeu, facilitar la participació i el coneixement de polítiques europees i ajudar a formar joves titulats/ades universitaris/àries empadronats/ades al municipi de Castelló de la Plana (expedient Gestiona 10264/2023)  
  
Daría Terrádez Salom, amb DNI 66727690C, amb domicili a efectes de notificacions al carrer dels Cavallers, número 9, València, identificada electrònicament mitjançant el corresponent certificat electrònic de signatura electrònica.  
En nom i representació de la Fundació Comunitat Valenciana - Regió Europea, en qualitat de directora de la Fundació, càrrec que continua exercint en l'actualitat, facultada per a la subscripció del conveni, sobre la base de l'escriptura de poders formalitzada davant el notari de l'Il·lustre Col·legi de Notaris de València, Fernando Senent Ana, el dia 26 d'octubre de 2016, amb el número de protocol 1738 i ampliats per l'escriptura de data 30 de juliol de 2020 amb el número de protocol 816/20.  
Mitjançant la signatura d'aquest document, Daría Terrádez Salom declara expressament que l'acord esmentat en el paràgraf anterior i les facultats que se'n deriven no han sigut suspesos, limitats ni revocats.  
  
María Amparo Marco Gual, alcaldessa presidenta de l'Ajuntament de Castelló de la Plana, identificada electrònicament mitjançant el corresponent certificat electrònic de signatura electrònica.  
En nom i representació de l'Ajuntament de Castelló de la Plana, de conformitat amb el que es disposa en l'article 124.4.a de la Llei 7/1985, de 2 d'abril, reguladora de les bases del règim local i expressament facultada per a la signatura d'aquest conveni mitjançant l'Acord de la Junta de Govern Local de data 23 de febrer de 2023.  
Mitjançant aquest document l'Ajuntament de Castelló de la Plana i la Fundació Comunitat Valenciana - Regió Europea, a través dels seus representants respectius, es reconeixen mútua competència i capacitat per a la formalització d'aquest conveni.  
  
Exposen  
I. Segons el paràgraf primer de l'article 6 dels estatuts de la Fundació Comunitat Valenciana - Regió Europea, aprovats per Acord del Consell de 3 d'octubre de 2003:  
«La Fundació té per objecte potenciar la participació de tots els sectors amb presència a la Comunitat Valenciana en les polítiques desenvolupades per la Unió Europea i impulsar el coneixement d'aquestes. En particular, assistirà el Consell de la Generalitat en l'àmbit de les seues competències en matèria de polítiques vinculades a polítiques agrícoles, aigua i desenvolupament sostenible, recerca, desenvolupament i innovació (R+D+I), cooperació i transnacionalitat, ampliació de la Unió Europea, regions i fons estructurals, formació, comunicació i informació, desenvolupament econòmic i empresa, infraestructures i transport, així com qualssevol altres àrees que siguen objecte d'una política europea que tinguen un interés especial per a la Comunitat Valenciana».  
  
II. La Fundació Comunitat Valenciana - Regió Europea, en la seua tasca de representació, defensa i promoció dels interessos de la Comunitat Valenciana en l'àmbit europeu, pretén facilitar la participació en el procés de decisió i integració europea a les administracions públiques, cambres de comerç, entitats financeres, instituts tecnològics, universitats, federacions empresarials, ONG, organitzacions agràries, municipis, associacions civils i, en definitiva, a la societat valenciana en conjunt.  
  
III. D'altra banda, l'Ajuntament de Castelló de la Plana, com a entitat local territorial, gestiona amb autonomia els interessos propis de les corresponents col·lectivitats a les quals representa dins del marc de les seues competències atribuïdes per l'ordenament jurídic, entre altres, les recollides en la Llei 7/1985, de 2 d'abril, reguladora de les bases del règim local.  
Resulta de gran rellevància i transcendència per a la ciutadania del municipi de Castelló de la Plana realitzar un seguiment de totes les polítiques comunitàries que tinguen per objecte la realització d'iniciatives i projectes europeus, en el marc de les esmentades competències municipals. Tot això amb vista a potenciar els plans municipals de desenvolupament estratègics de Castelló de la Plana, que li permeten convertir-se en una ciutat d'excel·lència, millorant la seua capacitat per a innovar i adaptar-se a les noves exigències, articulant la participació dels actors urbans en un model de ciutat modern, sostenible i amb una visió de futur compartida.  
Amb aquesta finalitat, l'Ajuntament ha consignat una subvenció nominativa a favor de la Fundació Comunitat Valenciana - Regió Europea en els seus pressupostos, en virtut del contingut en l'article 22.2.a de la Llei 38/2003, de 17 de novembre, general de subvencions i els articles 9 i 11 de l'Ordenança general reguladora de la concessió de subvencions de l'Ajuntament de Castelló de la Plana, publicada en el BOP núm. 61, de data 19 de maig de 2009, d'ara en avant OGS.  
IV. Per a la Comunitat Valenciana resulta de gran rellevància i transcendència el seguiment de totes les polítiques comunitàries, en una etapa en què la Unió Europea ha reformulat els eixos d'actuació i les prioritats de finançament de les polítiques europees per al període financer 2021-2027. Les activitats previstes en aquest conveni entren dins de les funcions que el personal de l'FCVRE realitza habitualment en el marc dels objectius i les accions prevists en el pla d'actuació de l'entitat, i que queden recollides en els estatuts de l'FCVRE, entre les finalitats de la qual està la promoció de la participació de les institucions valencianes, entre aquestes els municipis, en qualsevol camp del seu interés i dins de les competències de les institucions europees.  
  
D'acord amb el que s'ha exposat, les dues parts acorden subscriure aquest conveni de col·laboració que es regirà per les següents:  
  
Clàusules  
  
Primera. Objecte del conveni  
L'objecte d'aquest conveni és articular la concessió d'una subvenció per part de l'Ajuntament de caràcter nominatiu per a finançar la Fundació Comunitat Valenciana - Regió Europea, a fi de desenvolupar una activitat que té per objecte potenciar la participació en les polítiques desenvolupades per la Unió Europea i impulsar el coneixement d'aquestes, especialment en aquelles qüestions relacionades amb les competències municipals. El cost previst de l'activitat és de 20.000,00 euros.  
  
Segona. Finançament  
L'Ajuntament subvencionarà la Fundació Comunitat Valenciana - Regió Europea amb la quantitat màxima de 20.000 euros per a finançar el desenvolupament de les activitats previstes en el projecte d'activitat presentat pel beneficiari.  
L'import de la quantitat es farà amb càrrec a l'aplicació pressupostària 0549.6.04952.00139 del pressupost municipal per a l'exercici 2023.  
  
  
Tercera. Obligacions de la beneficiària  
- Executar l'activitat objecte de subvenció recollida en el projecte d'activitats presentat pel beneficiari de la subvenció.  
- Correspondrà a la Fundació Comunitat Valenciana - Regió Europea la sol·licitud, gestió i obtenció de qualssevol permisos, autoritzacions i llicències tant d'organismes públics com privats que siguen necessaris per a l'execució de la seua activitat objecte de subvenció d'aquest conveni. L'Ajuntament quedarà desvinculat de qualsevol responsabilitat si, per qualsevol circumstància, aquelles no s'obtenen.  
  
- Comunicar a l'Ajuntament, tan prompte com es conega, l'obtenció de qualssevol subvencions o ajudes per a la mateixa finalitat, procedents de qualssevol altres administracions o ens públics o privats.  
  
- Reintegrar, d'acord amb el que es disposa en la Llei 38/2003, de 17 de novembre, general de subvencions, les quantitats percebudes en virtut d'aquest conveni a més de l'interés de demora, que poguera correspondre, des del moment del pagament de la subvenció, en els casos següents:  
• Incompliment de l'obligació de justificació.  
• Obtindre la subvenció sense posseir les condicions establides en aquest conveni o altra normativa d'aplicació.  
• Incompliment de la finalitat de la subvenció concedida en virtut d'aquest conveni.  
• Incompliment de les condicions i obligacions assumides per la Fundació Comunitat Valenciana - Regió Europea en virtut d'aquest conveni.  
• Haver obtingut altres ajudes o subvencions per a la mateixa finalitat que la prevista en aquest conveni, de tal quantia que, aïlladament o en concurrència amb aquesta última o amb altres subvencions o ajudes d'altres administracions públiques o d'altres ens públics o privats, supere el cost de l'actuació objecte d'ajuda a través d'aquest conveni.  
  
- Executar l'activitat d'acord amb la normativa legal que resulte d'aplicació.  
- Assumir les responsabilitats de qualsevol ordre que es derive de l'execució de l'activitat objecte d'aquest conveni.  
- Assumir el cost de l'activitat que supere l'import màxim objecte de subvenció de l'Ajuntament.  
- De conformitat amb el que es disposa en l'apartat 4, de l'article 18, de la Llei 38/2003, general de subvencions, les persones beneficiàries hauran de donar l'adequada publicitat del caràcter públic del finançament de les activitats objecte de subvenció, i podran consistir aquestes mesures en la inclusió de la imatge institucional de l'entitat concedent, així com llegendes relatives al finançament públic en cartells, plaques commemoratives, materials impresos, mitjans electrònics o audiovisuals, o bé en esments realitzats en mitjans de comunicació.  
  
Les actuacions que es realitzen en matèria de publicitat institucional hauran d'ajustar-se a les prescripcions que sobre la matèria conté la Llei 12/2018, de 24 de maig, de la Generalitat, de publicitat institucional per a l'interés ciutadà i la concepció col·lectiva de les infraestructures públiques en coordinació amb el departament de comunicació de l'Ajuntament.  
  
Quarta. Obligacions de l'Ajuntament  
- Incloure un enllaç amb les activitats de la Fundació Comunitat Valenciana - Regió Europea en les eines de difusió de la seua activitat, com ara la pàgina digital, seminaris, conferències, congressos, actes, presentacions de projectes de la Fundació Comunitat Valenciana - Regió Europea, etc.  
- Incloure la Fundació Comunitat Valenciana - Regió Europea com a soci de difusió en les propostes de projectes europeus que presente per al seu finançament des dels diferents programes comunitaris, complint a aquest efecte la normativa que resulte aplicable en cada cas per a la seua realització.  
- Convidar els tècnics de la Fundació Comunitat Valenciana - Regió Europea, a aquelles activitats, accions i actes d'interés comunitari que organitze.  
- Crear una beca a fi de seleccionar un candidat/a que desenvoluparà la seua activitat formativa, tant en l'oficina de la Fundació Comunitat Valenciana - Regió Europea, a Brussel·les com a l'Ajuntament de Castelló de la Plana; per a això, s'elaborarà un pla de formació consensuat, en el qual s'especificarà el contingut de les seues activitats i la forma de realització. L'Ajuntament assumeix el finançament de l'import d'aquesta, assegurança de viatge, assistència sanitària i desplaçament d'anada/tornada a Brussel·les. Una vegada acabat el procés selectiu, amb antelació suficient a l'inici de la beca, es comunicarà a la Fundació Comunitat Valenciana - Regió Europea les dades relatives al candidat/a elegit, duració i el període de realització de la pràctica, el pla formatiu i el tutor/a assignat per l'Ajuntament.  
  
Cinquena. Justificació i pagament  
1. El pagament per l'Ajuntament de l'aportació econòmica amb càrrec als pressupostos municipals serà realitzat de forma anticipada en el termini de 30 dies des de la subscripció del conveni.  
La presentació de la documentació justificativa de l'execució de l'activitat objecte de subvenció d'aquest conveni haurà d'efectuar-se com a màxim el 31 de març de 2024 (inclusivament).  
L'acreditació de la justificació de la realització de la subvenció es realitzarà mitjançant la presentació via telemàtica, a través de la seu electrònica de l'Ajuntament de Castelló de la Plana (http://sede.castello.es), de la documentació que integra el compte justificatiu al qual al·ludeix l'article 17.3 de l'Ordenança general reguladora de la concessió de subvencions de l'Ajuntament de Castelló, d'ara en avant OGS, publicada en el BOP núm. 61, de data 19 de maig de 2009. Caldrà presentar:  
  
- Memòria final detallada de la realització de l'activitat objecte de subvenció subscrita pel beneficiari que descriurà els objectius i els resultats aconseguits.  
- Declaració del perceptor sobre el compliment de la finalitat per a la qual es va atorgar la subvenció i que les despeses realitzades han sigut les estrictament necessàries, d'acord amb el projecte presentat, així com la declaració d'activitats realitzades, amb descripció d'aquelles que han sigut finançades amb la subvenció i els seus costos, així com aquelles que han sigut finançades amb fons propis.  
- Llista seqüencial de les despeses realitzades. A aquesta llista haurà d'afegir-se una declaració responsable de l'entitat beneficiària en la qual s'indique que «els documents aportats electrònicament són còpia fidel i exacta dels originals, que les factures justificatives de la subvenció municipal no s'utilitzaran per a la justificació de cap altra subvenció (almenys en el percentatge imputat a la present justificació) i que aquesta documentació es posarà a la disposició de l'Ajuntament de Castelló de la Plana en el cas que aquesta li siga requerida».  
  
Els documents acreditatius que integren els comptes justificatius hauran de complir els requisits previstos en el Reial decret 1619/2012, de 30 de novembre, que aprova el Reglament pel qual es regulen les obligacions de facturació, segons les previsions contingudes en la Circular 2/2013, de la Intervenció General Municipal.  
El pagament als proveïdors es realitzarà preferentment mitjançant transferència bancària o, si escau, taló nominatiu, per a justificar les despeses realitzades. El pagament en metàl·lic quedarà com a residual per a aquelles despeses de xicoteta quantia. El pagament de les despeses s'acreditarà a través dels mitjans següents:  
- Pagament per transferència bancària: es justificarà mitjançant resguard de l'entitat bancària de l'ordre de transferència realitzada o de l'extracte del compte corrent en el qual figure el càrrec de la transferència realitzada.  
Aquesta documentació podrà substituir-se per un certificat (o un altre títol similar) emés per l'entitat bancària que continga: el titular i el número de compte en el qual es carrega la transferència, l'ordenant de la transferència, el beneficiari/ària, el concepte pel qual es realitza la transferència i l'import i data de l'operació.  
- Pagament per domiciliació bancària: es justificarà mitjançant notificació bancària del deute o extracte del compte corrent on figure el càrrec de la domiciliació.  
Aquesta documentació podrà substituir-se per un certificat (o un altre títol similar) emés per l'entitat bancària que continga: el titular i el número del compte en el qual es carrega el deute, l'ordenant del deute, el beneficiari/ària, el concepte pel qual es realitza el deute i l'import i la data de l'operació.  
- Pagament per taló nominatiu: es justificarà mitjançant còpia del taló nominatiu emés a nom del proveïdor/a que emet la factura o document equivalent, juntament amb l'extracte del compte corrent on figure el càrrec del taló o certificat de l'entitat bancària en el qual conste el número del taló, el seu import, identificació de qui el cobra i data del cobrament.  
- Pagament amb targeta: es justificarà mitjançant la factura de compra en la qual figure el pagament amb targeta, resguard d'aquest i l'extracte del compte a nom del beneficiari/ària on figure el càrrec.  
L'extracte del compte podrà substituir-se per un certificat (o un altre títol similar) emés per l'entitat bancària, en el qual com a mínim conste el titular i el número del compte en el qual es carrega el pagament de la targeta, el beneficiari/ària, la data i l'import pagat.  
- Pagament en metàl·lic: aquesta forma de pagament només s'acceptarà per a aquelles factures per import igual o inferior a 100,00 euros (IVA inclòs). Es justificarà mitjançant factura en la qual conste el rebut en efectiu de la quantitat a través del text «pagat», «rebut», «cobrat» o «venda al comptat», sense que s'accepte l'expressió «comptabilitzat».  
Si el beneficiari no presenta la justificació en el termini indicat, haurà de ser requerit segons el que es disposa en l'article 70.3 de Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, sense perjudici de les sancions que corresponga imposar.  
2. La concessió d'aquesta subvenció queda condicionada al compliment, per part de la Fundació Comunitat Valenciana - Regió Europea, de les obligacions de caràcter general que s'estableixen en l'article 14 de la Llei 38/2003, de 17 de novembre, general de subvencions, en l'Ordenança general reguladora de la concessió de subvencions de l'Ajuntament de Castelló de la Plana i en altra normativa legal que resulte d'aplicació, i, especialment, caldrà acreditar, abans de la signatura d'aquest conveni, que està al corrent en el compliment de les seues obligacions tributàries i amb la Seguretat Social.  
3. D'acord amb el que s'estableix en l'article 31 de la Llei 38/2003, de 17 de novembre, general de subvencions, es consideren despeses subvencionables les ocasionades per al desenvolupament de les activitats objecte del projecte durant el període elegible d'aquest conveni (1 de gener a 31.12.2023) i, en particular, les següents:  
- Factures originals o còpies compulsades d'altres empreses o entitats que hagen entregat productes o prestat serveis per a la realització de les activitats contingudes en el marc del conveni segons el que es disposa en aquesta clàusula.  
- Les despeses de personal.  
La quantitat a subvencionar per l'Ajuntament solament podrà sufragar les despeses realitzades durant el període comprés entre l'1 de gener al 31 de desembre de 2023 (tots dos inclusivament) i pagades amb caràcter previ al 31 de març de 2024 (data límit del termini de justificació).  
Quan l'import de la despesa subvencionable supere les quanties establides en la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, per al contracte menor, el beneficiari/ària haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a l'obra, la prestació del servei o el lliurament del bé, llevat que per les seues especials característiques no hi haja en el mercat suficient nombre d'entitats que els realitzen, presten o subministren, o llevat que la despesa s'haguera realitzat amb anterioritat a la subvenció.  
L'elecció entre les ofertes presentades, que hauran d'aportar-se en la justificació o, si escau, en la sol·licitud de subvenció, es realitzarà d'acord amb criteris d'eficiència i economia. Quan no recaiga en la proposta econòmica més avantatjosa, s'haurà de justificar expressament en una memòria aquesta elecció.  
  
Sisena  
L'esmentada entitat no haurà de constituir garantia com a condició necessària a la percepció de l'aportació econòmica, en tractar-se d'una fundació pública sense ànim de lucre, que té com a finalitat exclusiva potenciar la participació de tots els sectors de la Comunitat Valenciana en les polítiques de la Unió Europea.  
  
Setena  
Aquesta subvenció serà compatible amb altres ajudes, ingressos o recursos per al mateix projecte, procedents de qualssevol administracions o ens públics o privats, nacionals, de la Unió Europea o d'organismes internacionals.  
No obstant l'anterior, l'import acumulat de les ajudes que es perceben no podrà superar en cap cas el cost de l'activitat subvencionada.  
  
  
Huitena. Coordinació de la col·laboració  
La Fundació Comunitat Valenciana - Regió Europea designarà un interlocutor/a únic responsable per als contactes i tasques amb l'Ajuntament de Castelló. D'altra banda, l'Ajuntament determinarà un interlocutor/a per a la mateixa finalitat, i podrà aconseguir el suport tècnic que requerisca per al desenvolupament de les seues funcions.  
  
Novena. Divulgació de resultats  
Atés l'interés per a divulgar el més àmpliament possible la col·laboració objecte d'aquest conveni, i amb la finalitat de fer arribar al major nombre possible d'entitats la labor realitzada, les parts es comprometen a difondre informació sobre les actuacions conjuntes i els seus resultats per mitjà de publicacions d'articles o notes de premsa en les respectives pàgines digitals (www.ue.gva.es i www.castello.es), mitjans de comunicació, conferències, trobades, seminaris, etc.  
Així mateix, en compliment de l'article 9.1.c de la Llei 2/2015, de la Generalitat, de transparència, bon govern i participació ciutadana de la Comunitat Valenciana, les dues entitats publicaran en la seua pàgina web almenys la informació bàsica d'aquest conveni: objecte, parts signants, duració i obligacions. La Fundació Comunitat Valenciana - Regió Europea, a més, publicarà el text íntegre del conveni en el portal de transparència de la seua pàgina web en el termini de deu dies hàbils des de la seua inscripció en el Registre de Convenis de la Generalitat, tal com estableix l'article 12.2 del Decret 105/2017, de 28 de juliol, del Consell, de desenvolupament de la Llei 2/2015, de 2 d'abril, de transparència, bon govern i participació ciutadana de la Comunitat Valenciana, i en el Diari Oficial de la Generalitat Valenciana, tal com estableix l'article 111.3 de la Llei 8/2010, de règim local de la Comunitat Valenciana.  
  
  
Deu. Confidencialitat  
El personal de les dues entitats quedarà subjecte, respecte de la informació a la qual que tinga accés a conseqüència de la col·laboració objecte d'aquest conveni, al més estricte deure de confidencialitat.  
  
Onze. Comissió de seguiment  
A fi de complir els objectius i obligacions derivats d'aquest conveni, es constituirà una comissió de seguiment les funcions de la qual seran el control dels objectius i el compliment de les obligacions derivades del conveni i que no siguen objecte de les dues altres comissions, i resoldre les discrepàncies que pogueren sorgir entre les parts signants, així com els problemes d'interpretació i compliment del conveni que puguen sorgir, segons el que s'estableix en l'article 49.3.f de la Llei 40/2015, de règim jurídic del sector públic. Estarà composta per quatre persones, dues en representació de l'FVCRE i altres dues en representació de l'Ajuntament de Castelló de la Plana.  
Les persones representants de la Fundació Comunitat Valenciana - Regió Europea en aquesta comissió són:  
- La directora de la Fundació Comunitat Valenciana - Regió Europea o la persona en qui delegue, que exercirà les funcions de presidenta.  
- La coordinadora de la Fundació Comunitat Valenciana - Regió Europea o la persona en qui delegue.  
Les persones responsables de l'Ajuntament en aquesta comissió són:  
- L'alcaldessa presidenta o la persona en qui delegue.  
- La directora de l'Oficina de Planificació i Projecció Econòmica o la persona en qui delegue, que exercirà les funcions de secretària.  
La comissió haurà de reunir-se a requeriment de qualsevol de les dues administracions.  
De cada reunió s'elaborarà l'acta corresponent en la qual es reflectisquen les qüestions analitzades i, si escau, les propostes i solucions oferides.  
Si no s'arriba a un acord, les qüestions litigioses seran de coneixement i competència de l'ordre jurisdiccional contenciós administratiu.  
  
  
Dotze. Vigència  
Aquest conveni produirà efectes des de la seua subscripció i tindrà una vigència fins al 31 de març de 2024.  
Les parts es comprometen a complir les seues obligacions per a finalitzar les accions que es troben ja iniciades i estiguen en fase d'execució en el moment del venciment o resolució del conveni.  
  
Tretze. No incidència econòmica per a la Generalitat Valenciana  
  
L'aplicació i execució d'aquest conveni, incloent-hi a aquest efecte tots els actes jurídics que puguen dictar-se en la seua execució i desenvolupament, no podrà suposar obligacions econòmiques per a la Generalitat Valenciana i, en tot cas, hauran de ser ateses amb els seus mitjans personals i materials.  
  
Catorze. Causa de resolució  
Aquest conveni podrà ser resolt per acord de les parts. Igualment, constituirà causa d'extinció d'aquest conveni l'incompliment dels compromisos adquirits, així com els previstos amb caràcter general per la legislació vigent. En el cas d'extinció abans de la conclusió del termini de vigència, la comissió de seguiment acordarà la manera d'acabar les actuacions en curs d'execució, així com les conseqüències aplicables en cas d'incompliment de les obligacions i compromisos assumits per cadascuna de les parts.  
  
L'eventual modificació del contingut del conveni requerirà acord unànime dels signants.  
  
Quinze. Normativa aplicable  
Aquest conveni es regirà pel que es disposa en la normativa vigent en matèria de subvencions (Llei 38/2003, de 17 de novembre, general de subvencions; Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions i l'Ordenança general de subvencions), Llei 40/2015, d'1 d'octubre, de règim jurídic del sector públic, Llei 39/2015, d'1 d'octubre, del procediment administratiu comú; Llei 8/2010, de 23 de juny, de règim local de la Comunitat Valenciana i el Decret 176/2014, de 10 d'octubre, del Consell, que regula els convenis que subscriga la Generalitat i el seu registre, en aquells articles en els quals figuren esmentades aquests tipus d'entitats (fundacions, societats i consorcis), en compliment del que es disposa en l'article 4.4 del Decret.  
  
I per deixar-ne constància i en prova de conformitat per les dues parts, se signa electrònicament aquest document.  
  
23.03.2023. Per la Fundació Comunitat Valenciana-Regió Europea,  
La directora: Daría Terrádez Salom.  
  
23.03.2023. Per l'Ajuntament de Castelló de la Plana,  
L'alcaldessa presidenta: Amparo Marco Gual.